google/wiki40b huggingface dataset:
מרדכי ארדון

ביוגרפיה

ארדון נולד בטוחוב שבגליציה כמרדכי אליעזר ברונשטיין. אביו היה שען וצורף זהב. לדבריו הוא אשר לימד אותו ש"באבני חן צבעוניות כמוס סוד". צבעוניות זו אהובה על ארדון ואופיינית לו. בשנות ה-20 למד בבית ספר "באוהאוס" בגרמניה והיה תלמידם של כמה מגדולי אומני התקופה, ביניהם פול קלה, וסילי קנדינסקי וליונל פיינינגר.
ארדון עלה לארץ ישראל בשנת 1933 והקים את ביתו בירושלים, בשכונת יפה נוף הניבטת אל נוף הרי יהודה. כמו ציירים ישראלים אחרים, הושפע ארדון מהנוף המקומי ומהצבעים הבוהקים. הנוף היה לארדון כלי לחיפוש אחר הנסתר. שימוש זה בנוף ניכר מתיאוריו המוקדמים את סגולותיה הרוחניות של ירושלים והריה, הוא נותן פרוש אישי ומקורי לנוף, המסתכל בנופי ארדון מרגיש את הדרמטיות שבהם בכל משיחת מכחול, בעבודותיו המאוחרות, הנוף מקבל אופי קוסמי. 
בשיא פעילותו עמד ארדון בראש בית הספר לאמנות בצלאל, בשנות ה-40. הוא הטביע באופן ניכר את חותמו על המוסד, בהכניסו אליו את המושג "אמנות מודרנית" בהשראת הניסיון והידע של הבאוהאוס.
בשנת 1974 הוענק לו התואר "יקיר ירושלים". הוא היה נשוי למרים בשנת 1923 והיה אב לבן יחיד, מיכאל ארדון, שהיה פרופסור לכימיה באוניברסיטה העברית.

יצירתו

עיקר פעילותו היצירתית של ארדון הייתה בין השנים 1955 ל-1988. בשנים אלו קנה לו שם של יוצר אינדיבידואליסט מובהק, ושלביה של יצירתו הובילו אותו מתפיסה ציורית מובהקת להתגבשות צורנית, ולבסוף אף למופשטות בתכלית.
השימוש הסימולטני בפרטים תיאוריים גלויים לעין ובצורות סתמיות, אפשר לו להמחיש את הדרמה שביצירותיו. ארדון הסתייע בתקדימים של יוצרים אחרים ובהשראה, ובראש ובראשונה בזה של מורו פאול קליי וגם מעבודתם של הסוריאליסטים. ארדון גיבש לו שפה שאת משמעותה האמיתית יש לחפש בגלוי ובנסתר גם יחד.
יצירתו המוכרת ביותר של ארדון היא חלונות ארדון בספרייה הלאומית בקמפוס גבעת רם של האוניברסיטה העברית בירושלים. חלונות הויטראז' הגדולים משולבים בקיר המבואה של הספרייה הלאומית אשר בלב הקמפוס, והם מציגים את חזון השלום האוניברסלי של הנביא ישעיהו. 
יצירתו "נקר הזמן" נמכרה באפריל 2006 בבית המכירות הפומביות כריסטי'ס במחיר שיא בינלאומי לציור ישראלי: 643,200 דולרים.
אבלרדו רודריגס

ביוגרפיה

הוא נולד למשפחה ענייה. בתחילת דרכו עבד בעבודות מזדמנות, בחנות לחומרי בניין ובמכרה נחושת. בשנת 1913 הצטרף למחוללי המהפכה המקסיקנית והחל בקריירה צבאית, הוא היה לקולונל ב-1916, ובשנות ה-20 שימש כמושל מדינת באחה קליפורניה.
אבלרדו רודריגס היה חבר המפלגה המהפכנית הלאומית (PNR), והשתתף בממשלתו של פסקואל אורטיס רוביו. הוא נקרא להשלים את הקדנציה שלו כנשיא, כאשר האחרון פרש באמצע כהונתו בשל התערבותו הכפויה של "המפקד העליון" פלוטארקו אליאס קאייס בניהול המדינה. רודריגס התמנה כנשיא זמני עד לבחירות לנשיאות ב-1934. הוא היה האחרון בין שלושת נשיאי מקסיקו מטעם המפלגה המהפכנית שהיו כפופים הלכה למעשה לקאייס בתקופה שזכורה בהיסטוריה של מקסיקו בשם "מקסימאטו" . בזמן כהונת הנשיא הבא הגיעה תקופה זו לקצה וקאייס הוגלה מהמדינה.
בתקופת כהונתו הקצובה לא יכול היה רודריגס לבצע רפורמות של ממש ולטפל בבעיות החברתיות והכלכליות שהעסיקו את המדינה. עם זאת, הוא גיבש עם הממשלה הזמנית שבראשותו תוכנית מורכבת ורדיקלית שלשם ביצועה נדרשו שש שנים. במקביל האריכה ממשלת רודריגס את תקופת כהונתם של נשיאי מקסיקו ל-6 שנים, כדי לאפשר לנשיא הבא להוציא לפועל את התוכנית. תוכנית זו שימשה את לאסרו קארדנאס, מועמד המפלגה לנשיאות המדינה, במסע הבחירות.
למן תום כהונתו בנשיאות ב-30 בנובמבר 1934 שב רודריגס לחיים פרטיים, אך ב-1943 שב לפעילות פוליטית ונבחר כמושל סונורה. בכהונתו, שנמשכה 5 שנים, עסק בעיקר בקידום מערכת החינוך של סונורה. הוא התפטר מתפקידו באפריל 1948, משיקולי בריאות. הוא שב לעסוק בעבודתו במגזר הפרטי, עד פטירתו ב-13 בפברואר 1967 בלה חויה , סן דייגו, קליפורניה.
ג'ובאני לו סלסו

רוסאריו סנטראל

לו סלסו החל את הקריירה בקבוצת הנוער של רוסאריו סנטראל. הוא הצטרף לקבוצה הבוגרת בעונת 2015, וערך את הופעת הבכורה שלו בליגת העל הארגנטינאית ב-19 ביולי במשחק מול ולס סארספילד שהסתיים בשוויון 0-0. עד לתום העונה רשם 13 הופעות ליגה, ותרם לעונה המוצלחת של רוסאריו שסיימה שלישית בטבלה, עם שלושה הפסדי ליגה בלבד.
בעקבות מיקום הליגה הגבוה, השתתפה רוסאריו, עם לו סלסו, במשחקי גביע ליברטדורס 2016. לו סלסו שותף בתשעה מתוך עשרת משחקיה של רוסאריו בטורניר, בו צלחה את שלב הבתים מהמקום הראשון והדיחה את גרמיו בשמינית הגמר, עד שהודחה על ידי אתלטיקו נסיונל, שזכתה לבסוף בטורניר. ב-28 בפברואר כבש את שער הליגה הראשון שלו במדי רוסאריו, בניצחון 3-0 על אתלטיקו קולון. בסך הכול באותה העונה שותף ב-14 מתוך 16 משחקי הליגה של קבוצתו, שסיימה שביעית בטבלה האזורית. הוא כבש פעמיים באותה העונה, והוסיף חמישה בישולים.
ב-26 ביולי 2016 נרכש לו סלסו על ידי פריז סן-ז'רמן הצרפתית תמורת סכום המוערך בכ-15 מיליון אירו, ונותר ברוסאריו בהשאלה עד ל-31 בדצמבר.

פריז סן-ז'רמן

לו סלסו הצטרף לפריז במהלך עונת 2016/2017, תחת המאמן אונאי אמרי. הוא הצטרף בקבוצה לבני ארצו, חאבייר פסטורה ואנחל די מריה, וערך את הופעת הבכורה שלו ב-5 באפריל 2017, בניצחון 4-0 על אבראנש במסגרת הגביע הצרפתי. עד לתום העונה הוסיף ארבע הופעות ליגה בלבד, ונותר על הספסל בגמר הגביע בו גברה קבוצתו 1-0 על אנז'ה.
בעונתו השנייה של לו סלסו בפריז כבר היה לשחקן משמעותי ברוטציה של אמרי, כאשר פריז הפגינה עליונות מוחלטת וזכתה בכל ארבעת התארים המקומיים. לו סלסו לא שותף בניצחון 2-1 על מונקו בסופר קאפ הצרפתי, ועלה כמחליף בניצחון 3-0 על אותה הקבוצה בגמר גביע הליגה הצרפתית. במהלך זכייתה של הקבוצה באליפות צרפת בפער מרשים של 13 נקודות, תרם לו סלסו ארבעה שערי ליגה ב-33 הופעות. הוא פתח בהרכב לגמר הגביע הצרפתי מול לז הרבייה מהליגה השלישית, וכבש את השער הראשון במשחק בדקה ה-26, בדרך לניצחון קבוצתו 2-0 בסיום. במהלך העונה אף הוסיף שבע הופעות בקמפיין ליגת האלופות, בו נעצרה קבוצתו בשמינית הגמר.

בטיס

ב-31 באוגוסט 2018 הושאל לו סלסו לריאל בטיס עד לתום העונה. ב-15 בספטמבר ערך את הופעת הבכורה בקבוצה בתיקו 0-0 עם ולנסיה. ב-4 באוקטובר כבש את שערו הראשון בניצחון 0-3 על F91 דודלאנג' בליגה האירופית. בעונת 2018/2019 כבש 16 שערים ב-45 הופעות במדי הקבוצה. ב-16 באפריל 2019 הפעילה בטיס את סעיף היציאה של לו סלסו ורכשה אותו בצורה רשמית.

טוטנהאם הוטספר

ב-8 באוגוסט 2019 הושאל לטוטנהאם הוטספר לעונה אחת עם אופציה לרכישה בסוף העונה.

קריירת נבחרות

בעקבות סדרת הופעות מרשימות במדי רוסאריו, זומן לו סלסו על ידי חוליו אולרטיקואצ'אה לסגל הנבחרת האולימפית של ארגנטינה לאולימפיאדת ריו דה ז'ניירו. הוא שותף כמחליף בהפסדה של ארגנטינה 2-0 לפורטוגל בפתיחת שלב הבתים, ושותף בהרכב בניצחון 2-1 על אלג'יריה ובשוויון 1-1 מול הונדורס, שהביא להדחתה של ארגנטינה כבר בתום השלב המוקדם.
לו סלסו ערך את הופעת הבכורה שלו במדי נבחרת ארגנטינה ב-11 בנובמבר 2017, תחת המאמן חורחה סמפאולי, במשחק ידידות מול רוסיה. הוא פתח בהרכב והוחלף לאחר כשעה, וארגנטינה המשיכה לניצחון 1-0 בסיום.
לקראת מונדיאל 2018 ברוסיה, זומן לו סלסו על ידי סמפאולי לסגל הנבחרת לטורניר. הוא כבש את שער הבכורה שלו ב-9 באוגוסט 2018, בניצחון נבחרתו 3–0 על נבחרת גוואטמלה.
יוסף סגל

ביוגרפיה

יוסף סגל נולד בשנת 1924 בתל אביב. בן יחיד להוריו רבקה ויחיאל. בשנת 1937 המשפחה עברה לשכונת קריית מאיר. לאחר סיום לימודיו בשנת 1942, בגימנסיה הרצליה, החל סגל לעבוד בשרטוט ותכנון צמחייה במשרדו של אביו, יחיאל סגל, אשר היה מראשוני מתכנני הגנים בארץ. בשנת 1952 סיים את לימודיו כאדריכל נוף, באוניברסיטת ורסאי בצרפת. במהלך הלימודים התנדב לסייע במחנה מעבר לפליטים יהודים ממלחמת העולם באזור מרסיי והפליג עמם ארצה. בתקופת מלחמת העצמאות הפסיק את לימודיו ושירת בחיל האוויר. עם חזרתו לארץ הצטרף למשרדו של אביו ועבד איתו בתכנון גנים. 
בשנות ה-50 לימד בבית הספר החקלאי כדורי.
בשנת 1958 נישא לחיה ונולדו להם שני ילדים. משנת 1960 סגל שיתף פעולה עם אדריכל הנוף צבי דקל במסגרת משרד סגל-דקל, בהמשך הצטרף אליהם אדריכל הנוף אורי מילר ושם המשרד שונה ל"תכנון נוף". משרד תכנון נוף ממשיך בפעילותו כיום כחלק משרד האדריכלות מנעד.כן היה סגל ממקימי איגוד אדריכלי הנוף בישראל ושרת כמזכיר הארגון. 
עם פתיחת המסלול לאדריכלות נוף בטכניון, הרצה סגל במסלול, וייסד בשיתוף עם אגודת אדריכלי הנוף בישראל פרס על שם אביו. הפרס מוענק מדי שנתיים לפרויקט הסיום המצטיין במסלול. לאחר פטירתו של סגל שונה הפרס, לפרס על שם יחיאל ויוסף סגל.
בסוף שנות השמונים יוסף החל בפעילות התנדבותית במסגרת המועצה לשימור אתרים.

עבודתו

בשנים הראשונות לעבודתו ביצע סגל עבודות תכנון רבות עבור קיבוצים ברחבי הארץ, אשר דאגו לפתח אז את השטחים הציבוריים.
בשנות ה-60 החלה רשות שמורות הטבע בהקמת פארקים וגנים לאומיים בארץ, וסגל תכנן את שמורת של-דן, שמורת המסרק, שמורת התנור (נחל עיון) ועוד. בעבודות אלו ניכרת תפישתו להנגשת הטבע תוך התערבות מינימלית.
בשנת 1962 נבחר סגל לתכנן את פארק הירקון. עבודתו החלה עם הכנת תוכנית האב לפארק ובהמשך כללה את הקמת השטחים המרכזיים בפארק כפי שהוא קיים ופעיל כיום, כולל האגם, הגן הטרופי, אזור המופעים, והספורטק. בשנת 1979 קיבל סגל את פרס רוקח לאדריכלות על תכנון פארק הירקון.
בשנות ה-70 הוקמו שכונות חדשות רבות בירושלים, וסגל לקח חלק בתכנון השכונות החדשות ביניהן: הגבעה הצרפתית, גילה, רמות, נווה יעקב ופסגת זאב. סגל תכנן פארקים וגנים רבים בירושלים עבור הקרן לירושלים ועיריית ירושלים, המוכר והמרשים ביניהם הוא גן וואהל לוורדים, אשר נמצא בין בנין הכנסת, משרדי הממשלה ובית המשפט העליון. גרסה ראשונית לתכנון גן במקום בוצעה בשנת 1950 על ידי אביו, יחיאל סגל.
ב-11 בינואר 2008 נפטר סגל.
עדן

גאוגרפיה

העיר עדן כוללת בתוכה מספר קטן של עיירות קטנות: עיר הנמל, החלק התעשייתי (שנקרא "עדן הקטנה", וכולל בתוכו בית זיקוק), ומדינת א-שעב (המרכז של עדן), ושני פרברים: ח'ורמכסר ושייח' עות'מאן, השוכן בעיר הישנה, ליד נמל התעופה הבינלאומי שממוקם ביניהם.
בניגוד לצפון תימן, עדן היא עיר חזקה מבחינה כלכלית ומדינות רבות היו עימה בקשרים של מסחר, לעומת מדינת הצפון שם המסחר היה חלש יותר ומצבה הכלכלי היה פחות טוב.
בעדן שכנה קהילה יהודית מפוארת. ב-1947 נערכו פרעות ביהודי עדן ועשרות יהודים נרצחו ונפצעו. בעקבותיהם החלו היהודים לעזוב את עדן ולעלות לארץ ישראל.
בין השנים 1937 עד 1963 הייתה עדן פרוטקטורט (מדינת חסות) בריטי. לפני כן, בתקופה 1937-1839 – פרובינציה של הראג' הבריטי. 
בשנת 2015 בזמן ההפיכה בתימן השתלטו המורדים החות'ים על העיר אך מאוחר יותר באותה שנה חזרה העיר לשליטת צבא תימן. בדצמבר 2015 מושל העיר ג'עפר מוחמד סעד נהרג בהתקשות.
בפברואר 2018 השתלטו על העיר המורדים של דרום תימן וכעת נמצאת בשליטתם.
גברים בשחור (תאוריית קשר)

המונח גברים בשחור מתייחס לתאוריית קשר לפיה אנשים מסתוריים (בעיקר גברים) הלבושים בחליפות שחורות, מתיימרים להיות סוכני ממשל אמריקנים, ונוהגים להטריד או להפחיד עדים שצפו בעב"מים, על מנת לוודא שלא ידווחו על מה שראו. המונח גם משמש לעיתים רבות לתיאור גברים מסתוריים שפועלים עבור ארגונים חשאיים, כמו גם לארגוני ממשל שונים שממוקדים כביכול בהגנה על סודות מדינה. זהו מונח כללי, שמשמש על מנת להתייחס לכל אדם המתנהג באופן חריג או משונה, שהופעתו בזירה שבה נצפה עב"ם עשויה להיות קשורה באופן כלשהו לתקרית.

בתרבות הפופולרית

הסרט "גברים בשחור" (1997), בכיכובם של טומי לי ג'ונס וויל סמית', התבסס על סדרת קומיקס בעלת אותו השם מאת לואל קנינגהם, ובהוצאת מארוול קומיקס, העוסקת בארגון ממשלתי חשאי של גברים הלבושים בחליפות שחורות המגנים על כדור הארץ מפני פעולות איבה על-טבעיות מצד שדים, מוטנטים וחוצנים. בשנת 2002 יצא סרט ההמשך "גברים בשחור 2" ובשנת 2012 יצא הסרט השלישי בסדרה "גברים בשחור 3". בעקבות הצלחת סדרת הסרטים הופקה גם סדרת טלוויזיה בזיכיון (1997–2001).
בפרק ה-20 של העונה השלישית של הסדרה "תיקים באפלה" הופיעו גברים בשחור אשר היו הן בני אנוש והן חוצנים.
הגברים בשחור מופיעים גם כדמויות במשחק הווידאו "Deus Ex".
תוכנית גלים

תוכנית "גלים"  מהווה מסלול מצוינות של מנט"א, במסגרת תא אקדמיזציה ומערך העתודה האקדמית. במסגרת התוכנית שהחלה ב-2018, החניכים לומדים תואר שני בהנדסת חשמל באוניברסיטת ת"א. במסגרת התוכנית, הנמשכת כשנה וחצי, משלימים החניכים תואר שני בהנדסת חשמל, במסגרת המסלול קיימת האפשרות לעשות תזה (מצטיינים). במהלך התוכנית מקבלים החניכים ליווי של מנט"א ואמ"ן ובסיומה ישובצו לתפקידים ביחידות הטכנולוגיות בתפקידים ייחודיים.
בסוף השנה הראשונה ללימודים, חניכי התוכנית מבצעים טירונות 02, אשר מטרתה להכשיר את המועמדים לקראת שירות הצבאי.

מעבר תהליך מיון

המסלול מהווה תוכנית יוקרתית ייחודית לבעלי תואר ראשון. המתקבלים אליו יזכו לדחיית גיוסם בכשנה וחצי לטובת לימודי התואר השני ובסיומם ישובצו לתפקיד מקצועי משמעותי, למשך שירות החובה ולשירות קבע של 3 שנים. המועמדים אשר ימצאו מתאימים לאחר תהליך מיון למסלול "גלים" וקבלתם לאוניברסיטה, יכנסו ללימודי התואר השני באוניברסיטת תל אביב, ויהיו עתודאים מן המניין. חניכי התוכנית מקבלים יחס אישי וליווי צמוד הן מחונכים מהיחידות הטכנולוגיות והן מאוניברסיטת תל אביב.  בשל היותה תוכנית מצוינות, בנוסף למענק עידוד העתודה הרגיל בסך 8500 ש"ח זכאים הלומדים בתוכנית למענק הצטיינות בסך של 5000 ש"ח.
תסמונת מעבר דם בין עוברים

שכיחות

אין מחקרים מדויקים על התסמונת, אך מאמינים כי שכיחותה היא כ-20 אחוזים מכלל הריונות התאומים הזהים. מכיוון ששכיחות היריון של תאומים זהים היא 3:1,000, הרי ששכיחות ה-TTTS היא כ 3:5,000.

גורמים

לא ידועים הגורמים ל TTTS. עם זאת, על מנת שהתסמונת תתרחש, חייבים להיות לפחות זוג תאומים, אשר חולקים את אותה שליה. בדרך כלל כל תאום נמצא בשק היריון נפרד (מצב שמוגדר מונוכוריאלים, ביאמניוטים). בהיריון תקין, העובר מחובר עם כלי דם, העוברים בחבל הטבור, לשליה של האם. במקרה של TTTS, מכיוון שכלי הדם של שני העוברים חולקים את אותה שליה, נוצר מעבר של דם מעובר אחד, המכונה "תורם", לעובר השני, המכונה "מקבל". חומרת התסמונת היא נגזרת של מהות וצורת החיבור.
עלי חטיב

קריירה

חטיב החל לשחק כדורגל במחלקת הנוער המקומית של הפועל שפרעם, לפני שעבר למחלקת הנוער של הפועל חיפה. לאחר ששיחק בקבוצות בליגות הנמוכות בישראל עבר בגיל 20 לשחק בליגת העל הפלסטינית, עד שהוחתם בינואר 2012 על ידי המאמן החדש של הפועל חיפה, טל בנין. ב-4 בפברואר 2012 כבש את שערו הראשון בליגת העל, במשחק מול הפועל פתח תקווה. ב-31 במרץ 2012 במהלך משחק מול מכבי פתח תקווה במסגרת ליגת העל, הותקף חטיב לאחר שריקת הסיום על ידי מאמן השוערים של מכבי פתח תקווה, עמי גניש, אשר נגח בפניו. מאוחר יותר התברר כי חטיב גם ספג בעיטות מעובד מכבי פתח תקווה, יגאל ממן. ממן וגניש הורשעו בעסקת טיעון במשפטם, ולמכבי פתח תקווה הורדו 3 נקודות ממאזנה, דבר שהוביל לבסוף לירידתה לליגה הלאומית בסיום העונה.
בקיץ 2012 חתם חטיב בקבוצת מכבי נתניה, במהלך העונה, במשחק מול בני סכנין, נקשר לתקרית יריקה על בלם בני סכנין, עידן ויצמן. בעקבות התקרית, הורחק חטיב ל-8 משחקים ומכבי נתניה ניסתה להתיר עמו את החוזה, אך בסופו של דבר נשאר בקבוצה, איתה ירד ליגה בתום העונה. ביולי 2013 חתם בהפועל עכו. במהלך משחק אימון לקראת פתיחת העונה, נגח חטיב בשחקן מכבי נתניה ויקי כחלון, ובעקבות זאת הושעה מאימוני הפועל עכו, ובסופו של דבר שוחרר מהקבוצה בטרם החלה העונה, וחתם במכבי אחי נצרת מהליגה הלאומית, במדיה שיחק שנתיים.
ב-10 ביוני 2015 חזר חטיב להפועל חיפה. ב-6 בינואר 2016 חזר למכבי אחי נצרת, ושיחק עוד עונה וחצי במדי הקבוצה. ב-5 ביולי 2017 חתם חטיב לעונה אחת בהפועל חדרה, העולה החדשה לליגה הלאומית. בעונת 2017/2018 כבש שבעה שערי ליגה ב-32 הופעות וסייע לקבוצה להעפיל לליגת העל. בתחילת עונת 2018/2019 ערך 11 הופעות בליגת העל במדי הקבוצה, ובינואר 2019 חזר חטיב למכבי אחי נצרת, ועד תום העונה כבש חמישה שערים ב-11 הופעות בליגה הלאומית.

נבחרת לאומית

בשנת 2011 זומן חטיב לנבחרת פלסטין, ואת הופעת הבכורה שלו במדיה ערך ב-23 ביולי 2011, במשחק מול נבחרת תאילנד במסגרת מוקדמות מונדיאל 2014. את שער הבכורה שלו בנבחרת הבקיע ב-6 בדצמבר 2011, בדקה ה-67 במשחק ידידות מול נבחרת בחריין. לאחר 11 יום כבש שער במשחק המכריע נגד נבחרת סודאן במסגרת טורניר הכדורגל של המשחקים הפאן-ערביים, במשחק שהעלה את נבחרתו לחצי גמר הטורניר.
יוהאן פון וורת

יוהאן גרף פון וורת (בגרמנית: Johann Graf von Werth ‏1591-1652) היה גנרל קתולי בצבא האימפריה הרומית הקדושה התפרסם בכך שבניגוד לשאר הקצינים הבכירים בצבא שהגיעו מן האצולה היה וורת בן איכרים פשוט שכלל לא ידע קרוא וכתוב.
וורת נולד ב-1591 להורים איכרים פשוטים. תאריך לידתו המדויק אינו ידוע. 
לאחר מותו של אביו השכיר עצמו וורת כמשרת בבתי אצילים.
ב-1610 התגייס לצבא הספרדי והפך לשכיר חרב בצבאו של המרקיז הגנואי אמברוסיו ספינולה עם פתיחת מלחמת שלושים השנים התגייס לצבא הליגה הקתולית אומץ ליבו בקרבות שונים מול המורדים הבוהמים קידמו אותו לדרגת קפטן.
השתתף בקרב ההר הלבן ולאחר מכן בכמה קרבות מול הדנים והשוודים. אולם תרומתו החשובה להתפתחות קרב נורדלינגן (1634) גרמה לקיסר פרדיננד השני, קיסר האימפריה הרומית הקדושה לתת לו את התואר ברון. לאחר שהצטרפו הצרפתים למלחמה ניצח אותם וורת בכמה קרבות שבאחד מהם פילח כדור את לחיו ונותר תקוע בגרונו. באחד הקרבות נפל בשבי ונכלא בפריז בהוראתו האישית של הקרדינל רישלייה כעבור ארבע שנים שוחרר יחד עם פרנץ פון מרסי שנפל בשבי בפרייבורג. כשחזר לגרמניה נטל שוב את הפיקוד על כמה גדודים וניצח בכמה קרבות את הצרפתים והשוודים.
הוא מת באוסטריה ב-12 בספטמבר 1652.
חסידות שומרי אמונים

חסידות שומרי אמונים היא חצר חסידית שהקים הרב אברהם חיים ראטה. לחסידות שכונה סמוך לשכונת מאה שערים בירושלים, הנקראת קריית שומרי אמונים, ובסמוך לה בית מדרש וישיבה קטנה. בעיר בני ברק יש לחסידות בית מדרש, ישיבה קטנה וישיבה גדולה.

רקע

אביו של הרב אברהם חיים, הרב אהרן ראטה, הקים בשנת תרפ"א (1924) את קהילת "יראי ה'" בעיר סאטמאר שברומניה, כחבורת אברכים שאין להם בעולמם אלא תורה ותפילה. בשנת תרפ"ח (1928) עלה הרב אהרן לארץ ישראל וייסד בית מדרש בשכונת מאה שערים. עקב שימת הדגש המיוחדת בקהילתו על עניית אמן בקול רם, שינה רבי אהרן בשנת תרצ"ג את שם חבורת חסידיו לשומר אמונים, זאת על פי מאמר חז"ל: "פתחו שערים ויבא גוי צדיק שומר אמונים - אל תיקרי שומר אמונים אלא שאומרים אמן".
הרב אהרן נפטר בו' בניסן ה'תש"ז (1947). כשנה לאחר פטירתו התפלגו תלמידיו לשניים. רובם בחרו בחתנו המנוח הרב אברהם יצחק קאהן, שהקים את חסידות תולדות אהרן. תלמידים אחרים קיבלו כרבם את הרב אברהם חיים ראטה, שירש את בית מדרשו של אביו.

שיטתה של החסידות

בחסידות "שומרי אמונים" נשמרת שיטתו של האדמו"ר הזקן בכל הנוגע לצורת התפילה. התפילה בבתי המדרש של החסידות אורכת שעות רבות. החסידות שומרת על סגירות יחסית, ועיקר צמיחתה נובע מריבוי טבעי ומהצטרפותם של מעטים מתלמידי הישיבה שבמקורם אינם מבני החסידות. "תקנות הלבוש" המיוחדות לגבי גברים ונשים, שהיו עם הקמת החסידות אבן יסוד ב"ספר התקנות" של הקהילה, אינן נשמרות כיום בחסידות והן נותרו רק בחסידויות האחיות תולדות אהרן ותולדות אברהם יצחק.

יחס למדינת ישראל

להבדיל מרבי אברהם יצחק קאהן, שכתלמיד שיטת סאטמר נודע כמתנגד חריף לציונות ולאגודת ישראל ונמנה עם חוגי העדה החרדית, מוסדות שומרי אמונים נהנים מתקציבים ממשלתיים. רבי אברהם חיים היה חסיד של האדמו"ר מבעלז ולא היה מתנגד להליכה לבחירות, וחלק מחסידיו (בעיקר תושבי בני ברק) משתתפים בבחירות לכנסת.
הפללת שווא

הפללת שווא, המוכרת גם בכינוי תפירת תיק, היא האשמת שווא בפשע, באמצעות ראיות כוזבות או מתן עדות שקר המפלילות אדם חף מפשע.
במקרים מסוימים, אדם שמבצע פשע מנסה להפליל מישהו אחר, למשל - הוא מעיד שהוא ראה אותו בורח מהמקום שבו התרחש הפשע. ישנם גם מקרים בהם רשויות אכיפת החוק, כמו המשטרה או הפרקליטות, גורמות במכוון להפללת שווא, ממניעים שונים. במקרים רבים, פושעים מנסים להכחיש את פשעיהם בבית המשפט בטענה ש"תפרו להם תיק".
ידועים מספר מקרים של הפללת שווא על מנת להשיג הישגים פוליטיים. לדוגמה, בזמן שביתת הטקסטיל של לורנס בשנת 1912, המשטרה גילתה מטען נפץ במשרדי החברה וטענה שהאיגוד המקצועי ניסה לפוצץ את הבניין. מאוחר יותר הסתבר שמנהלי החברה הטמינו את המטען, בעזרתו של ראש העיר.
ג'ו היל היה פעיל בתנועת העבודה האמריקאית וחבר בארגון IWW, להם התנגדו ראשי התאגידים הגדולים בארצות הברית. בשנת 1914 הוא הואשם ברצח שלא ביצע, והוצא להורג בנובמבר 1915.
בעבודת המשטרה תועדו מספר מקרים שבהם שוטר ירה על חשוד שאינו חמוש, ולאחר מכן הניח כלי נשק ליד הגופה על מנת להצדיק את הירי כהגנה עצמית. פעולה זו, של הפללת אדם שנורה, נחשבת להתנהגות שאינה הולמת שוטר.

הפללת שווא בספרות ובאמנות

בספרות, בקולנוע ובטלוויזיה מוצגות לעיתים קרובות עלילות בהן אדם חף מפשע מנסה להוכיח ש"תפרו לו תיק". הפללת שווא משמשת כמרכיב מרכזי בסרטים זהות במלכודת, סודות אל איי, משימה בלתי אפשרית, צעקה 4; בסדרות הטלוויזיה נמלטים, משפחת סימפסון; ובספרים רבים, למשל הארי פוטר והאסיר מאזקבאן.
דוגמה לעלילה שבמרכזה הפללה כזו היא הסרט "הנמלט" משנת 1993, המבוסס על סדרת טלוויזיה באותו שם. כוכב הסרט, המגולם על ידי האריסון פורד, הוא רופא המנסה להוכיח שהוא לא הרג את אשתו, אלא אדם אחר שמנסה להפליל אותו.
דוגמה נוספת היא סדרת הטלוויזיה 24. בעונה הראשונה, גיבור הסדרה ג'ק באואר חייב להגן על הסנאטור דייוויד פאלמר ממזימת התנקשות, אך אחד ממתנגדיו של פאלמר "תופר תיק" לבאואר, וגורם לפאלמר לחשוד בו. גם בעונות מאוחרות יותר של הסדרה נתקל באואר במקרים של הפללת שווא.
פיירו

פְּיירוֹ (באיטלקית: Pierrot), הליצן העצוב, הוא דמות גברית המתבססת על סטריאוטיפ, ואשר מקורותיה נטועים בעיקר בפנטומימה ובקומדיה דל'ארטה, ובהרכבים של שחקנים איטלקים שהופיעו ברחובות פריז בסוף המאה ה-17.
דמותו של פיירו היא של ליצן עצוב, המשתוקק לאהבה של אהובתו קולומבינה, אולם היא בסופו של דבר שוברת את ליבו ועוזבת אותו למען ארלקינו.
פיירו הליצן מופיע ללא מסיכה כשפניו צבועות בלבן. הוא לבוש בחולצה לבנה רפויה וכפתורים גדולים. ניתן גם לראותו לובש מעין כיפה שחורה, כזאת שנועדה בעיקר לאפיין את התמימות שבו.
דמויות בשם הזה מופיעים בתיאטרון הצרפתי כבר מהמאה ה-16 ומוצאם מהפדרולינו של הקומדיה דל'ארטה. כבר אצל מולייר אפשר למצוא ב"דון ז'ואן" פיארו.
הגילום המיוחד של הפנטומימאי ז'אן-גספאר דבורו הפכו את הדמות למפורסמת בכל העולם. פיארו זה אינו רשע, אלא מעורר רחמים, ומתאים לתפקידי מאהבים. הוא תמים ומלנכולי וכמובן אילם. 
היצירה המפורסמת ביותר שמנציחה גם את פיארו וגם את יוצרו, דבורו, היא הסרט "ילדי גן העדן" של מרסל קרנה משנת 1945.
בשנת 2008 הופיע פיארו על הבמה בישראל בהצגה "מנוחת הליצנים" בתיאטרון אל-מידאן.
אדוארד הול

אדוארד הול (באנגלית: Edward Hall,‏ 1498 בקירוב – 1547) היה כרוניקן, משפטן ופוליטיקאי אנגלי.

ביוגרפיה

הול, בנו של ג'ון הול מנורת'הול, שרופשייר, למד באיטון קולג' ובקינגס קולג' אוניברסיטת קיימברידג'. הוא נעשה עורך דין (barrister) ושימש כשופט (common sergenant) של הסיטי של לונדון וכשופט בבית המשפט של השריף. ב-1529 נבחר לפרלמנט מטעם מחוז הבחירה של מאץ' ונלוק (Much Wenlock) וב-1542 ו-1545 מטעם מחוז הבחירה ברידג'נורת'.
ספרו The Union of the Two Noble and Illustrate Families of Lancastre and Yorke, המוכר יותר בשם Hall's Chronicle, ראה אור לראשונה ב-1542. מהדורה נוספת פורסמה שנה לאחר מותו, ב-1548, על ידי ריצ'רד גרפטון, ועוד אחת ב-1550; מהדורות אלה כוללות תוספת מ-1532 שחוברה על ידי גרפטון על פי הערות המחבר. ב-1809 פורסמה מהדורה בפיקוחו של סר הנרי אליס, וב-1904 נערך החלק העוסק בתקופת שלטונו של הנרי השמיני על ידי צ'ארלס ויבלי.
ה"כרוניקל"  מתחיל בעלייתו לכס של הנרי הרביעי ב-1399, ממשיך בתיאור הסכסוך בין בתי לנקסטר ויורק ומסתיים - עם התוספת של גרפטון - במותו של הנרי השמיני ב-1547. הול מציג את מדיניותו של הנרי השמיני באור חיובי, ומדבריו ניכרת אהדתו שלו לפרוטסטנטים.
ערכו של החיבור בחלקיו הראשונים אינו רב, אך הוא הולך וגדל כאשר הוא עוסק בשלטונו של הנרי השביעי ועיקר חשיבותו בכל הנוגע למלכותו של הנרי השמיני. בעניינים חשובים אחדים, שמחברים אחרים התעלמו מהם, מעניק החיבור להיסטוריונים את מה שברור כי היא עדות מכלי ראשון למאורעות. גם חוקרי הספרות מוצאים בספרו עניין רב ביותר, משום שהוא אחד מן המקורות העיקריים למחזותיו ההיסטוריים של שייקספיר.
אליהו יעקב נסים

הרב אליהו יעקב נסים (1804–1869) היה שד"ר ירושלמי וחבר בית הדין של העדה הספרדית בעיר.

ביוגרפיה

נולד בסלוניקי שביוון בשנת 1804 לרב יעקב נסים, בן למשפחת 'בנדיטו-ברוך' ממגורשי ספרד. עלה לישראל בשנת 1832 (ה'תקצ"ב), ונישא לרבקה. 
בין השנים 1856–1859 יצא כשד"ר לערי המערב הפנימי בצפון אפריקה מטעם כוללות הספרדים בירושלים, ובשנת 1863 יצא בשנית לשליחות בצפון אפריקה מטעם כוללות חברון. 
בשנת 1856 חתום על תעודות ההקמה של בית ספר למל בעיר העתיקה.
נשא לאשה את רבקה ונולדו להם ארבעה ילדים: הרב שמואל נסים, ריינה, רחל, וחיים נסים.
הלך לעולמו ב-2 באוגוסט 1869 (כ"ג בסיוון ה'תרכ"ט) ונקבר בהר הזיתים לצד אשתו רבקה בחלקת בוראק של הספרדים.
גליומה

גליומה (בעברית: דבוקמת) היא סוג של גידול סרטני המתחיל במוח או בחוט השדרה. הגידול נקרא בשם זה כי מקורו בתאי גלייה. המיקום הנפוץ ביותר להימצאותן של גליומות הוא המוח. גליומות מהוות מעל 30% מהגידולים המופיעים במוח ובמערכת העצבים המרכזית, ו-80% מהגידולים הממאירים במוח.

סיווג

גליומות מסווגים לפי סוג התא, לפי דירוג ולפי מיקום.

סימנים וסימפטומים

הסימפטומים של גליומות תלויים באיזה חלק של מערכת העצבים המרכזית מושפעת. גליומה יכולה לגרום לכאבי ראש, הקאות, התקפים או פרכוסים אפילפטיים והפרעות עצבים כתוצאה של לחץ תוך-גולגולתי מוגבר. גליומה בעצב הראייה יכולה לגרום אובדן ראייה. גליומות בחוט השדרה יכולות לגרום כאב, חולשה או חוסר תחושה בגפיים. גליומות לא שולחות גרורות על ידי זרם הדם, אבל הם יכולים להפיץ עצמן באמצעות נוזל מוחי שדרתי ובמקרה זה גרורות מופיעות בחוט השדרה.

גורם

הגורמים להיווצרות גליומות לא ידועים. הפרעות גנטיות כגון נוירופיברומטוזיס (סוג 1 וסוג 2), וטרשת גבשושית מגבירות סיכון להתפתחות של גליומות. 
מספר מחקרים ניסו למצוא מתאם בין התפתחות גליומות לקרינה אלקטרומגנטית מן טלפונים סלולריים, וקישור בין סרטן לבין שימוש בטלפון נייד לא מצאו מתאם כאמור.

הפתופיזיולוגיה

הגליומות בדרגה גבוהה הן גידול בכלי הדם ויש להם נטייה להתפשט ולכן להן שטחים נרחבים של נמק והיפוקסיה. לעיתים, הגידול גורם כשל במחסום הדם–מוח באזור של הגידול. ככלל, ברמה גבוהה גליומות כמעט תמיד חוזרות לגדול ומופיעות בחזרה גם לאחר כריתה כירורגית מלאה, ולכן נקראות גידולים חוזרים ונשנים של סרטן המוח.
לעומת זאת, בדרגה נמוכה גליומות נוטות לגדול באיטיות, לעיתים קרובות במשך שנים רבות, וניתן להסתפק במעקב ללא טיפול, אלא אם כן הן מתחילות לגדול, ולגרום לסימפטומים המפורטים לעיל.

טיפול

טיפול בגליומות במוח הוא תלוי מיקום, סוג התא, ודרגת הממאירות. 
לעיתים קרובות, הטיפול היא גישה משולבת, באמצעות ניתוח, הקרנות וכימותרפיה. 
גליומות השדרה יכולות להיות מטופלות על ידי ניתוח והקרנות. התרופה הכימותרפית טמוזולומיד מסוגלת לחצות את מחסום הדם–מוח ביעילות והיא כיום בשימוש בטיפול בגידולים בדרגה גבוהה.

פרוגנוזה

גליומות לעיתים נדירות ניתנות לריפוי. הפרוגנוזה עבור חולי בדרגה גבוהה גליומות הוא בדרך כלל רעה, במיוחד עבור חולים בוגרים. כ-10,000 אמריקאים מאובחנים מדי שנה עם גליומות ממאירות, חצי מהם מצליחים לשרוד ולהישאר בחיים שנה לאחר האבחון, ו-25% נותרים בחיים לאחר שנתיים מהאיבחון. חולים עם אסטרוציטומה אנפלסטית נוטים לשרוד כשלוש שנים. לגליובלסטומה מולטיפורמה יש פרוגנוזה רעה לפיה יש פחות מ-12-חודשים בממוצע הישרדות לאחר אבחון, וניתן להאריך את ההישרדות ל-14 חודשים נוספים עם טיפולים.

דירוג גבוה

קבוצה זו כוללת אסטרוציטומה אנפלסטית וגליובלסטומה מולטיפורמה. להן חציון הישרדות כוללת של אנפלסטית (דירוג III) עומד על כ-3 שנים, במקרה של גליובלסטומה מולטיפורמה חציון הישרדות כולל של כ-15 חודשים.